એક વેબસાઇટનાં જણાવ્યા અનુસાર, વોટ્સએપ ભારતમાં તેનું સૌથી મોટું માર્કેટ ધરાવે છે. પરંતુ તેમણે એક પ્રવક્તા પણ ભારતમાં રાખ્યો નથી. જે દુખદ બાબત છે. ફેસબુકની વોટ્સએપ કંપની ધારે તો તેમના ગ્રાહકોને માસ મેસેજ મોકલીને આવી અફવાઓનું ખંડન અલગ અલગ ભાષાઓમાં કરી શકે છે. આ કંપની એવું માને છે કે તેમના પ્લેટફોર્મ પર લોકો જે કંઇ કરે તે તેમની જવાબદારી નથી. પરંતુ આવા પેચીદા પ્રશ્નોમાં આ કંપનીઓએ જાતે સામે ચાલીને ટેકનોલોજીનો ઉપયોગ કરીને લોકોને ખોટી અફવાઓ અને અન્ય ફેક ન્યૂઝથી બચાવવા જોઇએ. કરોડો ડોલર કમાતી આ સોશિયલ નેટવર્કીંગ સાઇટ ખાલી નફો ખાવામાં જ માને છે. તેના પર લોકો દ્વારા મૂકવામાં આવતી વસ્તુઓની ખાતરી કોણ કરે તે બાબત સંદિગ્ધ છે. સરકાર તેના પર નજર રાખે તે પણ લોકોને પસંદ નથી. આવા સંજોગોમાં ફેક ન્યૂઝ અને અફવાઓને ડામવાનું, ખંડન કરવાનું કોઇ મિકેનિઝમ તો શોધવું જ રહ્યું. નહીં તો આમને આમ વધુને વધુ નિર્દોષ લોકો મોતને ઘાટ ઉતરતા રહેશે અને અરાજકતા વધતી રહેશે.